**Prijedlog**

Temeljem članka 53., 53a. i 53b. Statuta Hrvatske gospodarske komore (pročišćeni tekst Narodne novine broj 11/94, 108/95, 16/96, 64/01, 142/11, 09/14 i 129/15) te Odluke Upravnog odbora Hrvatske gospodarske komore od 23.3.2016. Zajednica pravnika članica Hrvatske gospodarske komore na Osnivačkoj skupštini dana 20. travnja 2016. donosi

**POSLOVNIK O RADU ZAJEDNICE PRAVNIKA**

**ČLANICA HRVATSKE GOSPODARSKE KOMORE**

**I OSNOVNE ODREDBE**

**Članak 1.**

Ovim Poslovnikom uređuje se način rada Zajednice pravnika članica Hrvatske gospodarske komore (u daljnjem tekstu: Zajednica).

Zajednica je oblik strukovnog povezivanja i organiziranja pravnika zaposlenih u članicama Hrvatske gospodarske komore i članica Hrvatske gospodarske komore radi promicanja interesa pravne struke i zaštite profesionalnog položaja pravnika koji rade u trgovačkim društvima, djelovanja na zakonodavnom području, zastupanja zajedničkih interesa, razmjena informacija, stručnog obrazovanja i sl.

**Članak 2.**

Članstvo u Zajednici je dobrovoljno.

Prijem u članstvo izvršava se temeljem pisane pristupnice i ispunjenih uvjeta iz članka 3. ovog Poslovnika.

**Članak 3.**

Članom Zajednice mogu postati fizičke osobe diplomirani pravnici/magistri prava zaposleni u članicama Hrvatske gospodarske komore i u obrazovnim ustanovama te članice Hrvatske gospodarske komore putem svojih predstavnika.

Predstavnik članice Hrvatske gospodarske komore mora biti fizička osoba koja ispunjava uvjete iz prethodnog stavka.

Svaki član Zajednice ima jedan glas na sjednicama.

Ako je predstavnik članice Hrvatske gospodarske komore istovremeno i član Zajednice glasovi kojima raspolaže se zbrajaju.

**Članak 4.**

Zajednica nema svojstvo pravne osobe i djeluje u sastavu Hrvatske gospodarske komore pod nazivom Zajednica pravnika članica Hrvatske gospodarske komore.

**Članak 5.**

Odredbe ovog Poslovnika obvezuju sve članice i članove Zajednice i sve osobe koje sudjeluju u radu sjednice Zajednice.

**Članak 6.**

Osnivačku skupštinu Zajednice saziva pomoćnik Glavnog tajnika za pravne poslove.

Na Osnivačkoj skupštini se:

* donosi Poslovnik o radu,
* bira predsjednika i zamjenika predsjednika Zajednice,
* imenuje poslovnog tajnika Zajednice,
* donosi Program rada.

**Članak 7.**

Zajednicu predstavlja predsjednik Zajednice (u daljnjem tekstu: predsjednik), a u njegovoj odsutnosti zamjenik predsjednika.

Predlaganje kandidata za predsjednika i zamjenika predsjednika je javno, uz pristanak svih kandidata.

Izbor predsjednika i zamjenika predsjednika obavlja se javnim glasovanjem.

Utvrđivanje liste kandidata i provođenje izbora te prebrojavanje glasova obavlja izborna komisija koju čine tri člana, a koju bira Zajednica na prijedlog pomoćnika Glavnog tajnika za pravne poslove. Izabran je onaj kandidat koji je dobio najveći broj glasova. Ako dva ili više kandidata dobiju isti broj glasova, glasovanje će se ponoviti samo za te kandidate.

Nakon isteka mandata predsjednika i zamjenika predsjednika pomoćnik Glavnog tajnika za pravne poslove saziva Izbornu skupštinu Zajednice.

Predsjednik i zamjenik predsjednika biraju se isključivo iz redova članica HGK.

Predsjednik i zamjenik biraju se većinom glasova nazočnih članova.

Predsjednik i zamjenik predsjednika biraju se na mandat od 4 godine, s mogućnošću reizbora.

Rad i djelovanje Zajednice usklađuje poslovni tajnik Zajednice (u daljnjem tekstu: tajnik).

Tajnik Zajednice jest zaposlenik Hrvatske gospodarske komore.

Predsjednik, zamjenik predsjednika i tajnik skrbe o radu Zajednice.

Predsjednik i zamjenik predsjednika u ime Zajednice nastupaju prema organima Hrvatske gospodarske komore, tijelima javne vlasti i EU institucija, poslovnim subjektima te stručnim domaćim i međunarodnim organizacijama i udruženjima.

Tajnik obavlja administrativno tehničke i stručne poslove potpore radu Zajednice.

**Članak 8.**

Predsjednik, odnosno zamjenik predsjednika kada ga zamjenjuje, odgovoran je za primjenu ovog Poslovnika.

Predsjednik, odnosno zamjenik predsjednika kada ga zamjenjuje, priprema i saziva sjednice Zajednice i sjednice Vijeća Zajednice.

**II RAD ZAJEDNICE**

**Članak 9.**

Rad zajednice temelji se na zajedničkom djelovanju njenih članica, putem korištenja odgovarajućih užih organizacijskih oblika u okviru Zajednice i uz suradnju sa specijaliziranim ustanovama, udrugama i glasilima.

**Članak 10.**

Zajednica donosi odluke na sjednicama Zajednice, koju čine njeni prisutni članovi, a koje sjednice saziva predsjednik.

Sjednice se sazivaju po potrebi, a moraju se sazvati na zahtjev najmanje petine članova Zajednice ili na zahtjev tijela Hrvatske gospodarske komore.

**Članak 11.**

Sjednice Zajednice čine svi zainteresirani članovi koji se odazovu pozivu za sjednicu Zajednice.

Pravo glasovanja i odlučivanja imaju samo članovi Zajednice, pri čemu svaki član ima jedan glas.

Ako je predstavnik članice Hrvatske gospodarske komore istovremeno i član Zajednice glasovi kojima raspolaže se zbrajaju.

Na sjednici se razmatraju i rješavaju pitanja u skladu s dnevnim redom sjednice.

Odluke se donose većinom glasova nazočnih članova Zajednice.

**III PRIPREMA I ZAKAZIVANJE SJEDNICA**

**Članak 12.**

Pripreme za održavanje sjednice obavlja predsjednik, uz pomoć tajnika i prema potrebi stručnih službi Hrvatske gospodarske komore.

Sjednice Zajednice održavaju se najmanje jednom godišnje.

**Članak 13.**

Poziv za sjednicu Zajednice šalje se elektroničkim putem članovima Zajednice na adresu elektroničke pošte koju je član prijavio u pristupnici Zajednici. U slučaju izmjene adrese elektroničke pošte, odgovornost je člana dostaviti novu adresu tajniku.

Poziv za sjednicu Zajednice šalje se i drugim osobama, zavisno o pitanjima koja su na dnevnom redu sjednice Zajednice.

Informacija o sazivanju sjednice Zajednice također će biti objavljena na službenoj Internet stranici Zajednice (koja se nalazi u sklopu Internet stranice Hrvatske gospodarske komore).

Izričito na zahtjev člana, poziv na sjednice Zajednice može se upućivati i na drugi za člana i Zajednicu prihvatljiv način u slučaju za to opravdanog razloga.

Poziv i materijale za sjednicu upućuju se najmanje sedam dana prije održavanja sjednice.

**IV TIJEK SJEDNICE I NAČIN RADA**

**Članak 14.**

Sjednicu otvara i vodi predsjednik, odnosno zamjenik predsjednika, ako ga zamjenjuje.

**Članak 15.**

Na početku sjednice predsjednik utvrđuje nazočnost članova Zajednice i drugih pozvanih osoba, što se unosi u zapisnik.

**Članak 16.**

Prije prihvaćanja dnevnog reda sjednice, predsjednik podnosi kratko izvješće o ostvarivanju zaključaka donesenih na prethodnoj sjednici.

**Članak 17.**

Dnevni red sjednice prihvaća se na temelju prijedloga koji je uz poziv dostavljen članicama Zajednice.

Ako nema primjedbi i prijedloga za izmjenu ili dopunu, predsjednik utvrđuje da je predloženi dnevni red prihvaćen.

**Članak 18.**

Na sjednici se razmatraju i rješavaju pitanja u skladu s dnevnim redom sjednice.

Odluke se donose većinom glasova nazočnih članova Zajednice.

**Članak 19.**

Rasprava o pojedinim pitanjima počinje izlaganjem predsjednika ili određene stručne osobe ako je to potrebno.

**Članak 20.**

Nakon izlaganja ili čitanja materijala u pravilu se provodi rasprava.

Predsjednik daje riječ po redu prijavljenih za raspravu.

Osoba koja dobije riječ dužna je u svom izlaganju iznijeti sve što ima u točki dnevnog reda o kojoj se raspravlja, te u izlaganju biti jasna, sažeta i kratko iznijeti prijedlog za rješenje pitanja o kojem se raspravlja, ukoliko to izlaganje nije informativne prirode.

Predsjednik može vremenski ograničiti izlaganje odnosno prekinuti daljnju raspravu ako smatra da je pitanje dovoljno razmotreno za odlučivanje.

Nakon završene rasprave o točki dnevnog reda, pristupa se glasovanju, ako je potrebno donijeti odluku.

Sjednica traje dok se ne iscrpi dnevni red.

Ako se na sjednici ne mogu riješiti sve točke dnevnog reda, predsjednik može prekinuti sjednicu i utvrditi novi datum održavanja nastavka sjednice.

**V ZAPISNICI I ODLUKE SA SJEDNICA**

**Članak 21.**

Na sjednici se vodi zapisnik kojeg potpisuju predsjednik i zapisničar.

Zapisnici i odluke sa sjednica i svi prilozi odlažu se prema redu održavanja sjednice, za što je neposredno odgovoran tajnik.

**Članak 22.**

O provedbi odluka i zaključaka donesenih na sjednici brinu predsjednik i zamjenik predsjednika, a za njihovo ostvarivanje i praćenje neposredno je odgovoran tajnik.

**VI VIJEĆE ZAJEDNICE**

**Članak 23.**

Vijeće Zajednice (u daljnjem tekstu: Vijeće) osniva se kad Zajednici pristupi više od 20 članica Hrvatske gospodarske komore.

Vijeće Zajednice čini predsjednik, zamjenik predsjednika i minimalno 3, a maksimalno 5 članova Zajednice.

Izbor članova Vijeća zajednice provodi se na sjednici Zajednice.

Kandidiranje za članove Vijeća provodi se javno uz usmeni ili pismeni pristanak svakog kandidata. Kod predlaganja kandidata treba voditi računa o zastupljenosti članica s cjelokupnog teritorija Republike Hrvatske, ali i o efikasnosti rada Vijeća.

Izabrani su oni kandidati koji dobiju najveći broj glasova, a ako dva ili više kandidata dobiju isti broj glasova, ponovit će se glasovanje samo za te kandidate.

Mandat članova Vijeća traje četiri godine s mogućnošću reizbora.

Izbor članova Vijeća Zajednice provodi se tajnim glasovanjem, a provodi ga izborna komisija od tri člana. Ako broj kandidata za članove Vijeća bude iznad maksimalnog broja članova, izbor se provodi tajnim glasovanjem, a bude li broj kandidata manji ili jednak dopuštenom, na prijedlog se predsjedavajućeg članovi Vijeća mogu potvrditi i javnim glasovanjem.

Komisija se sastoji od dvaju članova Zajednice i tajnika Zajednice, a bira se javnim glasovanjem.

Sjednicama Vijeća predsjedava predsjednik Zajednice, odnosno u njegovoj odsutnosti zamjenik predsjednika Zajednice.

**Članak 24.**

Predsjednik, zamjenik predsjednika i tajnik pripremaju sjednice Vijeća Zajednice.

Sjednica Vijeća može se održati ako je nazočno više od polovice članova Vijeća.

Ako sjednici nije nazočan dovoljan broj članova Vijeća, sjednica se odgađa i određuje novi datum održavanja.

Vijeće odlučuje većinom glasova nazočnih članova Vijeća.

**Članak 25.**

Vijeće obavlja sljedeći djelokrug poslova:

* odlučuje o potrebi osnivanja radnih tijela,
* priprema mišljenje o prijedlozima i inicijativama radnih tijela za sjednicu Zajednice,
* predlažu Zajednici donošenje odluka o sklapanju posebnih Ugovora od interesa za Zajednicu,
* priprema prijedloge odluka, zaključaka i drugih akata kada se ne može održati sjednica Zajednice,
* priprema prijedloge prema tijelima Hrvatske gospodarske komore iz djelokruga rada Zajednice,
* rješava međusobno suprotstavljene interese pojedinih članova Zajednice,
* rješava druga pitanja iz djelokruga rada Zajednice.

**VII RADNA TIJELA**

**Članak 26.**

Zajednica može osnovati stalna i povremena radna tijela radi razmatranja određenih pitanja od interesa i značaja za sve članice ili jedan dio.

Članove stalnih radnih tijela bira se na sjednici Zajednice, a članove povremenih radnih tijela imenuje se prema potrebi.

Stalna radna tijela se osnivaju ako takav zahtjev podnosi najmanje 5 članica Zajednice koje su zainteresirane za radom u njemu. Članovi povremenih radnih tijela mogu biti, pored članova Zajednice, zaposlenici Hrvatske gospodarske komore, kao i vanjski stručnjaci za područja od interesa radnog tijela ili Zajednice.

Svako radno tijelo ima voditelja. Voditelj može imenovati i uža radna tijela iz redova svojih članica.

Voditelja biraju članovi radnog tijela iz svojih redova vodeći pri tom računa da on, u pravilu, radi lakše koordinacije rada, bude i član Vijeća.

Radna tijela sastaju se samostalno, a izvješća o radu voditelj radne skupine dostavlja Vijeću periodično, odnosno prema zahtjevu.

**Članak 27.**

Odredbe ovog Poslovnika o pripremi i zakazivanu sjednice Zajednice, tijeku sjednice i načinu rada, zapisnicima i odlukama sa sjednice, primjenjuju se i na rad Vijeća i radnih tijela.

**VIII SREDSTVA ZA RAD ZAJEDNICE**

**Članak 28.**

Zajednica nema svoja novčana sredstva.

Sredstva za organiziranje sjednica Zajednice i Vijeća osigurava Hrvatska gospodarska komora.

**Članak 29.**

Zajednica je ovlaštena otvoriti poseban podračun unutar žiro-računa Hrvatske gospodarske komore za određene aktivnosti, na koji članice Zajednice uplaćuju sredstva mimo sredstava članarine i doprinosa Hrvatskoj gospodarskoj komori, sukladno svojim planovima rada i odlukama.

Odlukom Zajednice mogu se prikupljati financijska sredstva za istraživačke, semineraske, izdavačke ili druge djelatnosti u interesu Zajednice, preko žiro-računa Hrvatske gospodarske komore, uz naznaku namjene.

**IX PRIJELAZNE I ZAVRŠNE ODREDBE**

**Članak 30.**

Za tumačenje ovog Poslovnika ovlašteno je Vijeće i stručne službe Hrvatske gospodarske komore.

**Članak 31.**

Poslovnik se smatra usvojenim kada ga prihvati većina članova nazočnih na sjednici Zajednice.

Izmjene i dopune Poslovnika donose se po istom postupku.

**Članak 32.**

Za sve odredbe koje ovim poslovnikom nisu utvrđene, a nužne su za rad Zajednice, primjenjivat će se na odgovarajući način Statut Hrvatske gospodarske komore.

**Članak 33.**

Prestanak članstva u Zajednici nastupa izjavom same članice ili na obrazloženi prijedlog predsjednika ili Vijeća potvrđen na sjednici Zajednice.

**Članak 34.**

Ovaj Poslovnik stupa na snagu danom donošenja.

Predsjednik Zajednice

Zagreb, 20. travnja 2016.